Rīgā, 2022.gada 6.jūnijā

Rīgas 1. Tālmācības vidusskolas vecākiem

Cienījamie vecāki!

Paldies Jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Rīgas 1. Tālmācības vidusskola ir akreditējama uz 6 gadiem, kas norāda, ka izglītības iestāde strādā atbilstoši tiesību aktos noteiktajām prasībām.
2. Rīgas 1. Tālmācības vidusskolas īstenotās izglītības programmas (*Pamatizglītības 2.posma (7.-9.klase) programma, Pamatizglītības otrā posma programma, Vispārējās vidējās izglītības profesionāli orientēta virziena programma, Vispārējās vidējās izglītības humanitārā un sociālā virziena programma, Vispārējās vidējās izglītības vispārizglītojošā virziena programma un Vispārējās vidējās izglītības programma)* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
3. Skolas direktores Gitas Vāveres profesionālā darbība tiek novērtēta ļoti labi, tādējādi atzīstot, ka direktore savu darbu veic atbilstoši tiesību aktos noteiktajām prasībām, demokrātiski un profesionāli, ir skaidra iestādes vīzija, misija un vērtībās balstīta izglītības iestādes kultūra, kas veido vidi inovācijām un nodrošina profesionāli organizētu un vadītu pārmaiņu ieviešanas procesu, sekmē izglītības kvalitāti un veicina izglītības iestādes attīstību.
4. Rīgas 1. Tālmācības vidusskolas stiprās puses ir iestādes izveidotā mācību vide *eSKOLA*, radītās digitālās sistēmas, kas izglītojamajiem ļauj izmantot kvalitatīvu un daudzveidīgu mācību saturu, viņiem pieejamajā laikā un vietā, kvalitatīvi sagatavotie mācību materiāli, pedagogu atbildīgais darbs, kā arī izglītības iestādes vadības komanda, kura veic iestādes profesionālu pārvaldību un nodrošina augstu darbības efektivitāti.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju (dibinātāju), vietniekiem, metodisko jomu vadītājiem.
2. Sarunas ar izglītības iestādes padomes un vecāku pārstāvjiem, izglītojamo pašpārvaldes pārstāvjiem.
3. Daļēji strukturētās intervijas un situāciju analīzes (attālināti) ar izglītības iestādes pedagogiem par izglītības iestādes aktuālās darbības jautājumiem.
4. Atgriezeniskās saites sniegšana (izglītības iestādes vadītāja, pedagogs).
5. 8 mācību priekšmetu video konferenču vērošana (attālināti).
6. Iepazīšanās ar izglītības iestādes izstrādāto skolvadības un tālmācības sistēmas elektronisko platformu – elektronisko mācību vidi *eSKOLA* (attālināti).
7. Izglītības iestādes (attālināta/virtuāla) apskate un video prezentācija kopā ar izglītības iestādes vadītāju un vietniekiem.
8. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, izglītojamo mācību sasniegumu vērtēšanas kārtība, skolvadības sistēma E – klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamā informācija).
9. Tīmekļvietnes https://www.r1tv.lv/ un komunikācijas sociālajos medijos izpēte.
10. Attālināto mācību organizācijas un īstenošanas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir ieteikusi pilnveidot pašvērtēšanas un attīstības plānošanas procesu, izmantojot dažādas formas un metodes šajā procesā aktīvāk iesaistot visas mērķgrupas (izglītojamie, pedagogi, vecāki)!

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Ilona Eiduka